CELEX: 
Language: sk
Date: 2020-10-28 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha IV k nariadeniu Európskeho parlamentu a Rady (EÚ) 2018/841, pokiaľ ide o lesné referenčné úrovne, ktoré majú členské štáty uplatňovať v období 2021 – 2025

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadenie Európskeho parlamentu a Rady (EÚ) 2018/841 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ
                  1
               , ktoré bolo prijaté 30. mája 2018, je mimoriadne dôležitou súčasťou úsilia Únie o zníženie celkových emisií skleníkových plynov do roku 2030 aspoň o 40 %. 
            
            
               Nariadením (EÚ) 2018/841 sa emisie a odstraňovanie emisií z lesného hospodárstva a iných odvetví využívania pôdy po prvýkrát začleňujú do politiky Únie v oblasti klímy na obdobie rokov 2021 až 2030. To znamená, že členské štáty musia zabezpečiť, aby započítané emisie skleníkových plynov z využívania pôdy, zo zmien vo využívaní pôdy a z lesného hospodárstva boli vyvážené aspoň rovnocenným množstvom započítaných odstránených emisií CO₂ z atmosféry. 
            
            
               V nariadení (EÚ) 2018/841 sa stanovujú pravidlá započítavania emisií a odstraňovania, ktoré sa vyskytujú v kategóriách započítavania pôdy uvedených v článku 2 nariadenia (EÚ) 2018/841 na území členských štátov. Konkrétne sa v článku 8 nariadenia (EÚ) 2018/841 stanovujú pravidlá započítavania emisií a odstraňovania v kategórii započítavania pôdy „obhospodarovaná lesná pôda“. Po prvé, stanovujú sa v ňom pravidlá určovania lesných referenčných úrovní, a po druhé, vymedzuje sa v ňom postup zahrnutia lesných referenčných úrovní na obdobia rokov 2021 až 2025 a 2026 až 2030, v prílohe IV k nariadeniu (EÚ) 2018/841.
            
            
               V prípade prvého obdobia započítavania (od roku 2021 do roku 2025) sa v článku 8 ods. 3 nariadenia (EÚ) 2018/841 vyžaduje, aby členské štáty určili svoju lesnú referenčnú úroveň a do 31. decembra 2018 ju predložili Komisii ako súčasť národného lesohospodárskeho plánu započítavania. 
            
            
               V článku 8 ods. 6 nariadenia (EÚ) 2018/841 sa vyžaduje, aby Komisia vykonala technické posúdenie národných lesohospodárskych plánov započítavania s cieľom posúdiť, či sú navrhované lesné referenčné úrovne v súlade so zásadami a požiadavkami stanovenými v článku 8 ods. 4 a 5 a v článku 5 ods. 1 nariadenia (EÚ) 2018/841. Takisto sa v ňom vyžaduje, aby Komisia konzultovala s odborníkmi vymenovanými členskými štátmi, občianskou spoločnosťou a zainteresovanými stranami. Navyše podľa odôvodnenia 18 nariadenia (EÚ) 2018/841 by technické posúdenie malo vychádzať z osvedčených postupov a skúseností z odborných posudkov v rámci Rámcového dohovoru Organizácie Spojených národov o zmene klímy (UNFCCC). Stály lesnícky výbor bol o výsledkoch technického posúdenia informovaný na svojom 154. zasadnutí 20. septembra 2019.
            
            
               Počas rokovaní o nariadení (EÚ) 2018/841 sa Komisia vo vyhlásení o účasti odborníkov adresovanom Európskemu parlamentu zaviazala zabezpečiť, aby sa článok 8 ods. 6 nariadenia (EÚ) 2018/841 riadne vykonával, a to prostredníctvom zriadenia skupiny odborníkov Komisie, ktorej úlohou je technické posúdenie. Komisia predovšetkým uviedla, že súčasťou tejto skupiny odborníkov by mali byť jednotlivci vymenovaní na základe osobnej spôsobilosti, konajúci nezávisle a vo verejnom záujme. 
            
            
               Okrem toho sa v článku 8 stanovuje jasný harmonogram a opisujú sa ďalšie kroky, ktoré musia členské štáty a Komisia prijať pred stanovením lesných referenčných úrovní prostredníctvom delegovaného aktu (delegovaných aktov), napríklad vydávanie a uverejňovanie technických odporúčaní či revízia navrhnutých referenčných úrovní. 
            
            
               V článku 8 ods. 8 a článku 8 ods. 9 sa Komisia splnomocňuje, aby prijímala delegovaný akt (delegované akty), ktorými zmení prílohu IV k nariadeniu (EÚ) 2018/841 s cieľom stanoviť lesné referenčné úrovne, ktoré majú členské štáty uplatňovať v období rokov 2021 až 2025. V článku 8 ods. 10 sa od Komisie vyžaduje, aby do 31. októbra 2020 prijala delegovaný akt (delegované akty) na obdobie rokov 2021 až 2025.
            
            
               2.KONZULTÁCIE PRED PRIJATÍM AKTU
            
            
               Komisia 30. októbra 2018 zriadila skupinu odborníkov pre využívanie pôdy, zmeny vo využívaní pôdy a lesné hospodárstvo (LULUCFEG)
                  2
               , ktorej úlohou je pomáhať Komisii s technickým posúdením národných lesohospodárskych plánov započítavania uvedených v článku 8 ods. 6. Skupinu LULUCFEG tvorí 10 členov, ktorí konajú samostatne, 5 členov z výskumných inštitúcií a mimovládnych organizácií, 27
                  3
                členov z príslušných orgánov členských štátov, ktoré môžu mať maximálne 2 zástupcov, 3 členovia z iných verejných subjektov a tretích krajín a 7 pozorovateľov. Zloženie a zápisnice skupiny LULUCFEG sa nachádzajú v registri expertných skupín Komisie
                  4
               .
            
            
               Uskutočnili sa štyri zasadnutia skupiny LULUCFEG a jedna písomná konzultácia o návrhu tohto delegovaného aktu. Skupina LULUCFEG sa prvýkrát stretla 6. februára 2019 a dohodla sa na svojich pracovných metódach. Cieľom zasadnutia skupiny LULUCFEG, ktoré sa konalo od 1. do 12. apríla 2019, bolo analyzovať všetky národné lesohospodárske plány započítavania predložené členskými štátmi a posúdiť navrhnuté lesné referenčné úrovne. Stanoviská skupiny odborníkov a zápisnice zo zasadnutia sú verejne dostupné
                  5
               . Skupina odborníkov sa opäť stretla 2. a 3. októbra 2019, aby prediskutovala často sa vyskytujúce technické problémy a navrhla riešenia. V dňoch 26. a 27. mája 2020 rokovala skupina LULUCFEG o posúdení Komisie týkajúcom sa revidovaných národných lesohospodárskych plánov započítavania vrátane revidovaných lesných referenčných úrovní, ako aj lesných referenčných úrovní, ktoré sa majú stanoviť v delegovanom akte. Skupina LULUCFEG podporila názory a kroky, ktoré podnikla Komisia.
            
            
               Návrh delegovaného nariadenia bol napokon v dňoch 22. júna až 6. júla 2020 písomne prekonzultovaný so skupinou LULUCFEG.
            
            
               Komisia v súlade s požiadavkami lepšej právnej regulácie uverejnila návrh delegovaného nariadenia v období od 17. augusta do 14. septembra 2020 s cieľom získať naň ohlasy. Od rôznych zainteresovaných strán vrátane verejných orgánov členských štátov, environmentálnych a mimovládnych organizácií, akademických a výskumných inštitúcií, podnikov a podnikateľských združení a občanov z krajín EÚ aj mimo nej bolo prijatých tridsaťpäť pripomienok. Zainteresované strany konštatovali, že na prijatie delegovaného nariadenia bol stanovený jasný postup. Niekoľko pripomienok bolo venovaných všeobecným aspektom nariadenia o LULUCF a objavili sa v nich názory na to, ako by sa mohol zlepšiť politický rámec v kontexte klimatickej neutrality do roku 2050 a vplyvu zmeny klímy na odolnosť lesov. 
            
            
               3.PRÁVNE PRVKY DELEGOVANÉHO AKTU
            
            
               Týmto návrhom delegovaného nariadenia sa mení príloha IV k nariadeniu (EÚ) 2018/841, a to tým, že sa do nej pridáva nový oddiel C. Oddiel C pozostáva z tabuľky stanovujúcej lesné referenčné úrovne, ktoré majú členské štáty uplatňovať v období rokov 2021 až 2025.
            
            
               DELEGOVANÉ NARIADENIE KOMISIE (EÚ) …/…
            
            
               z 28. 10. 2020,
            
         
         
            
               ktorým sa mení príloha IV k nariadeniu Európskeho parlamentu a Rady (EÚ) 2018/841, pokiaľ ide o lesné referenčné úrovne, ktoré majú členské štáty uplatňovať 
                  v období 2021 – 2025
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/841 z 30. mája 2018 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ
                  6
               , a najmä jeho článok 8 ods. 8,
            
            
               keďže:
            
            
               (1)Členské štáty predložili Komisii národné lesohospodárske plány započítavania vrátane navrhovaných lesných referenčných úrovní na obdobie rokov 2021 až 2025.
            
            
               (2)V súlade s článkom 8 ods. 6 nariadenia (EÚ) 2018/841 vykonala Komisia technické posúdenie národných lesohospodárskych plánov započítavania predložených členskými štátmi, s cieľom posúdiť, do akej miery boli navrhnuté lesné referenčné úrovne určené v súlade so zásadami a požiadavkami stanovenými v článku 8 ods. 4 a 5 a v článku 5 ods. 1 uvedeného nariadenia.
            
            
               (3)Na základe požiadaviek článku 8 ods. 6 nariadenia (EÚ) 2018/841 a v súlade so záväzkom prijatým počas rokovaní o uvedenom nariadení, ako sa uvádza vo vyhlásení Komisie o účasti odborníkov adresovanom Európskemu parlamentu, bola 30. októbra 2018 zriadená skupina odborníkov Komisie
                  7
                (ďalej len „skupina odborníkov“), ktorej úlohou je pomáhať Komisii s technickým posudzovaním. Súčasťou tejto skupiny odborníkov sú okrem iného odborníci vymenovaní členskými štátmi a jednotlivci vymenovaní na základe osobnej spôsobilosti, ktorí konajú nezávisle a vo verejnom záujme, zástupcovia výskumných inštitúcií a mimovládnych organizácií a zainteresované strany. 
            
            
               (4)Na základe názorov skupiny odborníkov a technického posúdenia vydala Komisia technické odporúčania pre členské štáty s cieľom uľahčiť technickú revíziu navrhnutých lesných referenčných úrovní. Tieto technické odporúčania vydala Komisia 18. júna 2019
                  8
               .
            
            
               (5)V súlade s článkom 8 ods. 7 nariadenia (EÚ) 2018/841, na základe technického posúdenia a technických odporúčaní členské štáty zrevidovali svoje národné lesohospodárske plány započítavania a v niektorých prípadoch aj navrhnuté lesné referenčné úrovne a oznámili tieto informácie Komisii. Navrhnuté a v prípade potreby aj zrevidované lesné referenčné úrovne zverejnila Komisia 25. februára 2020. 
            
            
               (6)Skupina odborníkov sa dohodla na tom, že lesné referenčné úrovne, ktoré Komisia navrhuje zaradiť do prílohy IV k nariadeniu (EÚ) 2018/841, sa určia v súlade so zásadami a požiadavkami stanovenými v článku 8 ods. 4 a 5 a v článku 5 ods. 1 nariadenia (EÚ) 2018/841. 
            
            
               (7)Komisia by preto mala stanoviť lesné referenčné úrovne, ktoré majú členské štáty uplatňovať v období rokov 2021 až 2025.
            
            
               (8)Toto nariadenie je v súlade so stanoviskom skupiny odborníkov Komisie pre využívanie pôdy, zmeny vo využívaní pôdy a lesné hospodárstvo,
            
            
               PRIJALA TOTO NARIADENIE:
            
            
               Článok 1
            
            
               Príloha IV k nariadeniu (EÚ) 2018/841 sa mení tak, ako sa uvádza v prílohe k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 28. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 156, 19.6.2018, s. 1.
               
               
                  
                     (2)
                  
                        Skupina odborníkov Komisie pre využívanie pôdy, zmeny vo využívaní pôdy a lesné hospodárstvo (LULUCF) (E03638).
               
               
                  
                     (3)
                  
                        K uvedenej skupine odborníkov patrili aj zástupcovia zo Spojeného kráľovstva až do dátumu vystúpenia tejto krajiny z EÚ.
               
               
                  
                     (4)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3638&news=1.
               
               
                  
                     (5)
                  
                        http://ec.europa.eu/transparency/regexpert/index.cfm?do=groupDetail.groupMeeting&meetingId=12931.
               
               
                  
                     (6)
                  
                        Ú. v. EÚ L 156, 19.6.2018, s. 1. 
               
               
                  
                     (7)
                  
                        Skupina odborníkov Komisie pre využívanie pôdy, zmeny vo využívaní pôdy a lesné hospodárstvo (LULUCF) (E03638).
               
               
                  
                     (8)
                  
                        Pracovný dokument útvarov Komisie SWD(2019) 213 final z 18. júna 2019 o posúdení národných lesohospodárskych plánov započítavania.
               
            
      
    ---documentbreak--- 
      
         
         
            
               PRÍLOHA 
            
            
               V prílohe IV k nariadeniu (EÚ) 2018/841 sa dopĺňa tento oddiel C:
            
            
               „C. Lesné referenčné úrovne, ktoré majú členské štáty uplatňovať v období 2021 až 2025 
            
            
                     
                        Členský štát
                     
                  
                  
                     
                        Lesná referenčná úroveň na obdobie rokov 2021 až 2025 v tonách ekvivalentu CO2 za rok 
                     
                  
               
                     
                        Belgicko
                     
                  
                  
                     
                        – 1 369 009
                     
                  
               
                     
                        Bulharsko
                     
                  
                  
                     
                        – 5 105 986
                     
                  
               
                     
                        Česká republika
                     
                  
                  
                     
                        – 6 137 189
                     
                  
               
                     
                        Dánsko
                     
                  
                  
                     
                        + 354 000
                     
                  
               
                     
                        Nemecko
                     
                  
                  
                     
                        – 34 366 906
                     
                  
               
                     
                        Estónsko
                     
                  
                  
                     
                        – 1 750 000
                     
                  
               
                     
                        Írsko
                     
                  
                  
                     
                        + 112 670
                     
                  
               
                     
                        Grécko
                     
                  
                  
                     
                        – 2 337 640
                     
                  
               
                     
                        Španielsko
                     
                  
                  
                     
                        – 32 833 000
                     
                  
               
                     
                        Francúzsko
                     
                  
                  
                     
                        – 55 399 290
                     
                  
               
                     
                        Chorvátsko
                     
                  
                  
                     
                        – 4 368 000
                     
                  
               
                     
                        Taliansko
                     
                  
                  
                     
                        – 19 656 100
                     
                  
               
                     
                        Cyprus
                     
                  
                  
                     
                        – 155 779
                     
                  
               
                     
                        Lotyšsko
                     
                  
                  
                     
                        – 1 709 000
                     
                  
               
                     
                        Litva
                     
                  
                  
                     
                        – 5 164 640
                     
                  
               
                     
                        Luxembursko
                     
                  
                  
                     
                        – 426 000
                     
                  
               
                     
                        Maďarsko
                     
                  
                  
                     
                        – 48 000
                     
                  
               
                     
                        Malta
                     
                  
                  
                     
                        – 38
                     
                  
               
                     
                        Holandsko
                     
                  
                  
                     
                        – 1 531 397
                     
                  
               
                     
                        Rakúsko
                     
                  
                  
                     
                        – 4 533 000
                     
                  
               
                     
                        Poľsko
                     
                  
                  
                     
                        – 28 400 000
                     
                  
               
                     
                        Portugalsko
                     
                  
                  
                     
                        – 11 165 000
                     
                  
               
                     
                        Rumunsko
                     
                  
                  
                     
                        – 24 068 200
                     
                  
               
                     
                        Slovinsko
                     
                  
                  
                     
                        – 3 270 200
                     
                  
               
                     
                        Slovensko
                     
                  
                  
                     
                        – 4 827 630
                     
                  
               
                     
                        Fínsko
                     
                  
                  
                     
                        – 29 386 695
                     
                  
               
                     
                        Švédsko
                     
                  
                  
                     
                        – 38 721 000
                     
                  
               
                     
                        Spojené kráľovstvo
                     
                  
                  
                     
                        – 20 701 550
                     
                  
               
               “